Prezident Ivan Gašparovič prijal predstaviteľov odborov

18. január 2012 - Prezident SR Ivan Gašparovič prijal na tradičnom novoročnom stretnutí predstaviteľov Konfederácie odborových zväzov. Zhodnotili spoločne uplynulý rok a aktuálnu politickú i sociálno-ekonomickú situáciu. 




                  

Prezident Ivan Gašparovič na stretnutí skonštatoval, že nadchádzajúce obdobie bude pre budúcnosť Slovenska mimoriadne dôležité, pretože po marcových parlamentných voľbách nastúpi nová vláda. Ako dodal, pre stabilitu krajiny by bolo lepšie, ak by budúca vláda bola zložená zo širokej koalície zloženej z ľavicových i pravicových strán.  
                         Podľa prezidenta celá spoločnosť má za sebou hektický rok, poznačený vonkajšími vplyvmi, ale aj vnútornou politickou nestabilitou. Konštatoval, že aj pre predstaviteľov odborov to bolo zložité obdobie, kedy museli po zmene vládnej garnitúry obhajovať záujmy ľudí práce. Ocenil, že odbory v rámci nových demokratických podmienok po roku 1989 urobili veľa práce pre zamestnancov, i keď je pravda, že niekedy sa im darilo presadzovať odborové záujmy viac, inokedy to bolo zložitejšie.  

 

                               Prezident KOZ Miroslav Gazdík podrobil kritike dosluhujúci kabinet Ivety Radičovej, ktorý podľa neho v tripartite nebral odborárov za seriózneho partnera a to najmä pri tvorbe sociálnych a pracovných noriem. „Celý legislatívny proces sa vymyká tomu, čo vláda pred voľbami sľubovala,“ uviedol prezident KOZ. Slovensko si podľa Gazdíka „už nemôže dovoliť takúto nestabilnú vládu.“ Zamestnanci, ktorí ešte prácu majú, sa o ňu boja ešte viac, ako v minulosti, povedal Gazdík. „Veľmi ma mrzí, že pri zákone o ochrane zdravia a bezpečnosti pri práci vláda vymenila zdravie a život zamestnancov za zisk,“ konštatoval na margo novej legislatívy prezident KOZ. 






                     Predseda OZ KOVO Emil Machyna označil činnosť niektorých ministrov vlády za „pravicový terorizmus“. Súčasný zákonník práce by sa podľa neho mal zmeniť, aby bol vyvážený. V súvislosti s aktuálnym zákonníkom práce sa hlava štátu vyjadrila, že najlepšie bude ak o ňom rozhodne Ústavný súd SR, čím budú vymedzené podmienky pre jeho prípadnú budúcu úpravu v parlamente. „Pre Slovensko je dlhodobo kľúčovým problémom práve vysoká nezamestnanosť. Podiel ľudí bez práce stúpol na viac ako 13 percent,"  zdôraznil na stretnutí so zástupcami odborárov Ivan Gašparovič. Hlavným nástrojom rastu zamestnanosti podľa hlavy štátu bude naštartovanie ekonomiky a jej rast. Slovensko zatiaľ profituje z prítomnosti veľkých zahraničných investorov, uviedol.

 Kancelária prezidenta SR

